

**ΕΛΛΗΝΙΚΗ ΔΗΜΟΚΡΑΤΙΑ**

**ΥΠΟΥΡΓΕΙΟ ΠΑΙΔΕΙΑΣ, ΕΡΕΥΝΑΣ ΚΑΙ ΘΡΗΣΚΕΥΜΑΤΩΝ**

**ΓΕΝΙΚΗ ΓΡΑΜΜΑΤΕΙΑ ΕΡΕΥΝΑΣ & ΤΕΧΝΟΛΟΓΙΑΣ**

 **Αγία Παρασκευή, 02.03.2018**



**ΔΕΛΤΙΟ ΤΥΠΟΥ**

**Συγκεντρωτικά στοιχεία για τις μετρήσεις της εκπεμπόμενης ηλεκτρομαγνητικής ακτινοβολίας από σταθμούς κεραιών για το έτος 2017**

Η Ελληνική Επιτροπή Ατομικής Ενέργειας (ΕΕΑΕ) δημοσιοποιεί **συγκεντρωτικά στοιχεία** που αφορούν στις μετρήσεις ηλεκτρομαγνητικής ακτινοβολίας που διενεργήθηκαν το έτος 2017 σε σταθμούς κεραιών, με σκοπό τον έλεγχο της τήρησης των ορίων ασφαλούς έκθεσης του κοινού. Ειδικότερα, έχουν αναρτηθεί στον διαδικτυακό της τόπο [www.eeae.gr](http://www.eeae.gr):

(α) [έκθεση με τα συγκεντρωτικά στοιχεία που αφορούν στις επιτόπιες μετρήσεις εκπεμπόμενης ηλεκτρομαγνητικής ακτινοβολίας από σταθμούς κεραιών](http://eeae.gr/files/anakoinoseis/EEAE_EMF_Report_2017.pdf), τις οποίες πραγματοποίησε η ΕEΑΕ και εξωτερικά συνεργεία το 2017. Συνοπτικά προκύπτει πως το έτος 2017:

* Διενεργήθηκαν έλεγχοι και επί τόπου μετρήσεις σε **2.250 σταθμούς κεραιών** σε όλη τη χώρα. Σχεδόν **το 98% αυτών ήταν αυτεπάγγελτοι έλεγχοι**, ενώ το υπόλοιπο ποσοστό αφορούσε σε ελέγχους που έγιναν κατόπιν αιτημάτων πολιτών ή φορέων.
* Περίπου **το 85% των ελέγχων αφορούσε σταθμούς κεραιών κινητής τηλεφωνίας**, ενώ το υπόλοιπο κατανέμεται σε σταθμούς κεραιών ραδιοφωνίας και τηλεόρασης και σταθμούς κεραιών σταθερής τηλεφωνίας.
* Διαπιστώθηκαν κατά τους επιτόπιους ελέγχους **4 περιπτώσεις υπερβάσεων** των ορίων ασφαλούς έκθεσης του κοινού σε ηλεκτρομαγνητικά πεδία, που αφορούν σε θέσεις εκτός αστικού ιστού, σε περιοχές που συνιστούν πρακτικά «πάρκα κεραιών».
* Δεν διαπιστώθηκαν υπερβάσεις σε σταθμούς κεραιών εντός αστικού ιστού, σε καμία περιοχή της χώρας.

(β) [έκθεση απολογισμού λειτουργίας του Εθνικού Παρατηρητηρίου Ηλεκτρομαγνητικών Πεδίων](http://eeae.gr/files/anakoinoseis/EEAE_EPHP_Report_2017.pdf) (ΕΠΗΠ) για το έτος 2017. Το ΕΠΗΠ είναι ένα πανελλαδικό τηλεμετρικό δίκτυο 500 σταθμών μέτρησης, τα αποτελέσματα του οποίου προβάλλονται σε πραγματικό χρόνο (on-line) στη διαδικτυακή πύλη [paratiritirioemf.eeae.gr](https://paratiritirioemf.eeae.gr). Το ΕΠΗΠ υλοποιήθηκε με τη χρηματοδότηση του Επιχειρησιακού Προγράμματος «Ψηφιακή Σύγκλιση». Κύριος του έργου είναι η Γενική Γραμματεία Τηλεπικοινωνιών και Ταχυδρομείων του Υπουργείου Ψηφιακής Πολιτικής, Τηλεπικοινωνιών και Ενημέρωσης και φορέας λειτουργίας είναι η ΕΕΑΕ. Όπως προκύπτει από την ανάλυση των συγκεντρωτικών αποτελεσμάτων του 2017, οι τιμές που έχουν καταγραφεί από όλους τους σταθμούς μέτρησης είναι **πολύ χαμηλότερες των θεσπισμένων ορίων ασφαλούς έκθεσης** του κοινού.

*Πληροφορίες: Γραφείο Διεθνών και Δημοσίων Σχέσεων, 210 6506714,* *vasiliki.tafili@eeae.gr*

*Η Ελληνική Επιτροπή Ατομικής Ενέργειας (ΕΕΑΕ) είναι η αρμόδια ρυθμιστική αρχή για τον έλεγχο, τη ρύθμιση και την εποπτεία του τομέα πυρηνικής ενέργειας, πυρηνικής τεχνολογίας, ραδιολογικής, πυρηνικής ασφάλειας και ακτινοπροστασίας. Αποστολή της είναι η προστασία πληθυσμού, εργαζομένων και περιβάλλοντος από τις ιοντίζουσες και τεχνητά παραγόμενες μη ιοντίζουσες ακτινοβολίες.*